MENA ทะยาน 9% นิวไฮรอบ 2 เดือน รับข่าวอัพเป้ารายได้ปีนี้ 700 ลบ.
MENA ทะยาน 9% ราคาแตะ 1.52 บ. นิวไฮรอบ 2 เดือน รับข่าวอัพเป้ารายได้ปีนี้ 700 ลบ. หรือเติบโตเกือบ 20% มองแนวโน้มอุตสาหกรรมก่อสร้างฟื้น หนุนดีมานด์คอนกรีตเพิ่ม
MENA ทะยาน 9% นิวไฮรอบ 2 เดือน รับข่าวอัพเป้ารายได้ปีนี้ 700 ลบ. หรือเติบโตเกือบ 20% มองอุตสาหกรรมก่อสร้างฟื้น หนุนดีมานด์คอนกรีตเพิ่ม
16 ก.ย. 2565

ผู้สื่อข่าวรายงานว่า วันนี้ (16 ก.ย.65) ราคาหุ้น บริษัท มีนาทรานสปอร์ต จำกัด (มหาชน) หรือ MENA ล่าสุด ณ เวลา 14:41 น. อยู่ที่ระดับ 1.52 บาท บวก 0.13 บาท หรือ 9.35% สูงสุดที่ระดับ 1.55 บาท ต่ำสุดที่ระดับ 1.39 บาท ด้วยมูลค่าซื้อขาย 27.23 ล้านบาท ทั้งนี้ราคาหุ้น MENA ปรับตัวขึ้นสูงสุดในรอบ 2 เดือน ตั้งแต่ราคาหุ้นอยู่ที่ระดับ 1.51 บาท เมื่อวันที่ 4 ก.ค.65

ทั้งนี้นางสุวรรณา ขจรวุฒิเดช ประธานเจ้าหน้าที่บริหาร MENA เปิดเผยว่า บริษัทฯ ปรับเป้าหมายรายได้ปีนี้โตเป็นเกือบ 20% หรือมาที่ 700 ล้านบาท จากเดิมที่คาดโต 10% จากปีก่อนที่อยู่ที่ 572.85 ล้านบาท หลังโตเกินคาดแล้ว โดยครึ่งปีแรกทำรายได้ที่ 328.22 ล้านบาท
ทั้งนี้มองแนวโน้มผลการดำเนินงานในครึ่งปีหลังนี้น่าจะเติบโตดีกว่าครึ่งปีแรก จากอุตสาหกรรมก่อสร้างที่ฟื้นตัว หรือมีความต้องการใช้คอนกรีตในการก่อสร้างมากขึ้น รวมถึงยังมีแผนที่จะเพิ่มฟรีทรถขนส่งด้วยรถลากจูงหรือรถเทรลเลอร์ (Trailer) อีกจำนวนรวม 70 คัน แบ่งเป็น รถควบคุมอุณหภูมิ (Chill &amp; Frozen Goods) จำนวน 40 คัน, รถขนส่งสินค้าเฉพาะทาง (Specific Goods) จำนวน 15 คัน และรถขนส่งกลุ่มสินค้าอุปโภคบริโภค (FMCG Distribution) จำนวน 15 คัน ทำให้จะรับรู้รายได้เข้ามามากขึ้นและเร็วขึ้น
โดยปัจจุบัน MENA มีรถ Mixer รวมจำนวน 470 คัน และ รถ Trailer ประเภทหัวลาก จำนวน 69 คัน และหางลาก จำนวน 105 คัน ส่วนรถขนส่งใหม่ที่เพิ่มเข้ามาแล้วคิดเป็นจำนวนรวม 76 คัน และครึ่งปีหลังมีแผนเพิ่มอีก 70 คัน
“เราคาดว่าไตรมาส 3/65 ก็จะเติบโตดีกว่าเมื่อเทียบกับไตรมาส 2/65 และช่วงเดียวกันของปีก่อน เนื่องจากมีการเพิ่มฟรีทรถขนส่งใหม่เข้ามา แม้จะเป็นช่วงฤดูฝน และปีก่อนได้รับผลกระทบจากการปิดเมือง ปิดไซต์ก่อสร้าง ทำให้กระทบเราค่อนข้างมาก ทำให้ปีนี้เมื่อเทียบกับปีก่อนไตรมาส 3/65 ต้องดีกว่าแน่นอน ส่วนภาพไตรมาส 4/65 ถือว่าจะเป็นไตรมาสที่ดี จากการเร่งก่อสร้าง เพื่อหยุดปีใหม่ และยังเป็นช่วงเทศกาลจับจ่ายใช้สอย ที่จะมีการสั่งสินค้า ขนส่งสินค้ากันค่อนข้างมาก” นางสุวรรณา กล่าว